Spirit Airlines

Spirit Airlines, Inc. (gestileer as spirit), is 'n groot Amerikaanse ultralaekosteredery met sy hoofkwartier in Miramar, Florida, in die Miami-metropolitaanse gebied. Spirit bedryf geskeduleerde vlugte regoor die Verenigde State, die Karibiese Eilande en Latyns-Amerika. Spirit was die sewende grootste passasiersvervoerder in Noord-Amerika teen 2023 sowel as die grootste ultra-laekoste-diensverskaffer in Noord-Amerika.

In Julie 2022 het JetBlue 'n aanbod van VS$3,8 miljard gemaak om Spirit te bekom. Dit is egter in Maart 2023 afgewys deur die VSA se Departement van Justisie.

Geskiedenis

1990's 
In Mei 1992 het Charter One straalvliegtuie in die vloot geplaas en sy naam na Spirit Airlines verander. Geskeduleerde vlugte tussen Detroit en Atlantic City het op 1 Junie 1992 begin. Geskeduleerde vlugte tussen Boston en Providence het op 15 Junie 1992 begin.

2000's 
In 2000 het die Amerikaanse Federale Lugvaartadministrasie (FAA) Spirit Airlines met VS$67 000 beboet vir die oortreding van federale regulasies oor kajuit- en sitplekmerke en plakkate. Teenstrydighede is gevind in die merk en plakkate van noodtoerusting, passasiersitplekke, stoorareas en deure op agt van Spirit se DC9 en MD80 vliegtuie.

In November 2001 het Spirit 'n diens na San Juan Puerto Rico, ingestel. Hulle het 'n volledig-geïntegreerde Spaanstalige kliëntediensplan geïmplementeer, insluitend 'n webwerf en toegewyde besprekingslyn.

In Junie 2008 het Spirit Airlines 'n WARN (Werkeraanpassing en Heropleidingkennisgewing) aansoek gedoen om moontlik honderde vlieëniers en vlugkelners te hervestig of af te dank, en die sluiting van hul San Juan- en LaGuardia-bemanningsbasisse. In September 2008 het Spirit begin om advertensies op vliegtuigrompe, oorhoofse houers, skinkbordtafels en sitplek-insetsels te plaas.

2010's 
In April 2010 het Spirit Airlines die eerste Amerikaanse lugredery geword wat passasiers 'n fooi vir handbagasie hef. Hulle is later gevolg deur Allegiant Air en Frontier Airlines.

In Augustus 2013 het Spirit 'n ooreenkoms bereik oor 'n nuwe vyfjaarooreenkoms met die Transport Workers Union of America, wat die lugredery se vlugversenders verteenwoordig.

In Januarie 2016 het Robert L. Fornaro, voormalige uitvoerende hoof van AirTran, Baldanza as uitvoerende hoof vervang. Dit het gerugte van 'n samesmelting met Frontier Airlines veroorsaak,  wat die grootste ultra-laekostelugdiens in die Amerikas sou geskep het. Fornaro het aangekondig dat die lugredery met die Disney-instituut sal saamspan om "'n gemeenskaplike doel en 'n nuwe stel diensstandaarde te skep", en om beleid intern te verander om 'n meer verwelkomende omgewing te skep

2020's 
In 2020, as gevolg van die Covid-19-pandemie, het Spirit Airlines hulp van $334 miljoen ontvang in die vorm van toelaes en lenings via die Coronavirus Aid, Relief and Economic Security Act (CARES). Die geld is gebruik om werknemers tot 30 September te betaal. In Julie 2020 het die maatskappy aangekondig dat hy 20–30% van sy werknemers in Oktober op verlof gaan plaas. In Augustus het sommige vlieëniers en lugwaardinne ingestem om vrywillige verlof te neem of hul werkskedule tydelik te laat verminder om afleggings te vermy.

In Julie 2020 het 'n passasier aan Covid-19 gesterf aanboord 'n Spirit Airlines-vlug. Spirit Airlines het beweer dat dit die Centers for Disease Control in kennis gestel het, maar daar was geen rekord van die kontak nie. Passasiers op die vlug is nie ingelig dat hulle rondom 'n besmette persoon was nie.

In Februarie 2022 het Spirit sy voorneme aangekondig om deur Frontier Airlines verkry te word hangende regulatoriese goedkeuring, met Frontier Airlines-aandele as die oorlewende entiteit. Die transaksie sou die gekombineerde lugdiens die vyfde grootste lugredery in die VSA maak. In Julie 2022 het Spirit se aandeelhouers egter Frontier se aanbod verwerp.

In April 2022 het JetBlue voorgestel om Spirit vir $33 per aandeel in kontant te verkry, gelykstaande aan $3,6 miljard. Spirit het in Mei gesê sy direksie het besluit om nie JetBlue se voorstel te oorweeg nie.

Hoofkwartier 
In 2019 het die lugredery aangekondig dat hy na 'n nuwe hoofkwartier van tot 46 000 m² sal skuif in die Dania Pointe-ontwikkeling in Dania Beach, Florida, en $250 miljoen daarvoor bestee. Die lugdiens voorsien dat dit 1 000 werknemers sal huisves.

Vloot 
Teen Augustus 2023 opereer Spirit Airlines 'n slegs-A320 en A320neo-familievloot.

Verwysings 

Amerikaanse maatskappye
Lugrederye